**Akkordtariffene – et lønnssystem for framtida!**

Landskonferansen for rørlegger mener at systemet med landsomfattende akkordtariffer og måling i byggefagene er viktig for utviklingen av bygge-bransjen, og kanskje det viktigste verktøyet for flere av bransjens store utfordringer.

Mellom 2001 og 2016 har produktiviteten i bygge-bransjen falt med 10%. I samme periode har produktiviteten i resten av fastlandsindustrien økt med 30%. Dette spriket i produktivitetsutvikling på 40%, mener vi skyldes flere forhold, men viktigst er den kraftige økningen av importert arbeidskraft gjennom bemanningsbyråer, som har presset fram en lavlønnskonkurranse der fokus i bransjen har skiftet fra produktivitet og faglighet, til lav timepris, mange timer og dårlig planlegging. Dette kan akkordsystemet bøte på.

For å få akkordtariffene til å bli det foretrukne lønnssystemet må det gjøres en rekke tiltak. Vi vil i første rekke peke på behovet for digitale verktøy og at målekontorene får digital tilgang til bedriftenes systemer. Overenskomstens og akkordtariffenes bestemmelser rundt måling baserer seg i stor grad på gammeldags teknologi på dette området, og det trengs en fornyelse, både for å gjøre målingen mer rasjonell og for å øke interessen for oppmåling.

Basene og akkordtakerne må selvsagt også hele tida få tilgang til det mest moderne av digitale verktøy for å følge opp sitt arbeid med akkorden. I lønnsoppgjøret 2022 ble det bestemt at det skulle settes ned et utvalg som skulle se på hva arbeidstakerne trenger av digitale verktøy. Landskonferansen ber dette utvalget om også å se på dette i forhold til bestemmelsene i §3 i Fellesoverenskomsten for Byggfag.

Landskonferansen ber også sine medlemsavdelinger om å arbeide for akkordtariffenes utbredelse. En nøkkel her er at de må bistå bedriftsklubbene slik at de kan bruke ressurser på påvirke sin ledelse til å bidra inn mot BNL for å fremme akkordtariffens fremtid.

Akkordsystemet er partseid og begge parter må bidra for at bruken skal økes. Dette skal det kommende service-kontoret for akkord bidra til gjennom skolering, informasjonsarbeid og bistand til bedrifter som er nysjerrige på systemet. Å bidra til dette må være en prioritert oppgave for alle fagforeninger med medlemmer i bygge-bransjen de kommende årene.